### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen frigav den 22. februar 2023 en anlægsbevilling på 500.000 kr. til registrering af natur i 2023. TMU fastlagde 3. juni 2021 praksis for registreringen og fik 9. marts 2023 orientering om status for naturregistrering i 2021 og 2022 og videre registrering i 2023.  TMU får her en orientering om resultatet af registreringsarbejdet i 2023 og det fortsatte registreringsarbejde i 2024.

## Indstillinger

Chefen for Plan, Byg og Miljø indstiller, at orienteringen om registrering af natur tages til efterretning.

## Behandling

Teknik- og Miljøudvalget.

## Sagsfremstilling

Kalundborg Kommune har ca. 5.600 § 3-beskyttede arealer, hvoraf størstedelen ikke har haft tilsyn, og andre kun er beset, da de blev udpeget af Vestsjællands Amt omkring 1993. Tilstand og naturværdi kan derfor i mange tilfælde kun skønnes ud fra flyfoto og gamle registreringer, hvilket umuliggør en helhedsvurdering af naturkvaliteten i kommunen og kan i visse tilfælde forlænge sagsbehandlingstiden. Derfor er Kalundborg Kommune med Kommunalbestyrelsens anlægsbevilling i gang med at registrere nogle af § 3 arealerne i Kommunen.

Der er i 2023 udført ca. 150 naturbesigtigelser i kommunalt regi, dels i forbindelse med konkret sagsbehandling og dels i konkrete områder, hvor det er givet mening at kortlægge større samlede naturområder.

Kommunalbestyrelsen afsatte i 2017 midler til målrettet naturregistrering som del af Naturplan 2017, hvor kommunens egne § 3 naturarealer blev registreret (ca. 270 arealer, heraf halvdelen søer og gadekær) og i 2021 og 2022, hvor et antal lokaliteter blev undersøgt efter aftale med lodsejere.

En naturregistrering på § 3-arealer vil kunne smidiggøre sagsbehandlingen hvis der fx bliver søgt en dispensation. Med en registrering kendes naturindholdet på arealet og en dispensationsansøgning kan i de fleste tilfælde vurderes fra skrivebordet. Hvis der ikke er en naturregistrering på arealet, skal administrationen foretage en besigtigelse med naturregistrering og kan først herefter behandle en dispensationsansøgning. Dette forsinker sagsbehandlingen, særligt i vinterhalvåret, hvor en ansøgning må afvente feltsæsonen.

Det blev besluttet, at anlægsbevilling til naturregistrering skal bygge på frivillighed. Naturregistreringen er derfor prioriteret først efter kommunens egne arealer, herefter større lodsejere (for at mindske timer brugt på administration på at skaffe frivillige aftaler) og dernæst hvis vi har en formodning om områder, hvor der vil komme dispensationsansøgninger.

Naturregistreringen i 2023 har dels fokuseret på fredede arealer, hvor der i den kommende tid skal udarbejdes plejeplaner, dels på en fortsættelse af indsatsen fra 2021 og 2022 indenfor større, samlede ejendomme. Naturregistreringen vil ske dels via egne ressourcer og dels ved konsulenthjælp. Det frigivne beløb er derfor blevet brugt til konsulenthjælp til både registrering og til sagsbehandling indenfor naturområdet, som administrationen ikke når pga. registreringsopgaven.

I 2024 vil registreringsopgaven fortsætte efter samme principper som tidligere år. Der vil være fokus på større sammenhængende områder med få lodsejere og områder, hvor der er kendskab til kommende udvikling vil blive prioriteret.

Udover at gøre sagsbehandlingen bedre, vil naturregistreringen også på længere sigt danne et overblik over tilstanden af naturen i kommunen. Denne viden kan anvendes til naturkvalitetsplanlægning, sikring af truede naturperler og formidling af kommunens natur, jf. Naturpolitikken.

## Økonomiske konsekvenser

Der er ingen økonomiske konsekvenser ved selve naturregistreringen.